**Основни насоки**

за разработване на дипломна работа в ОКС „Магистър“

Дипломната работа трябва да има следната обобщена структура:

**Увод**

Увода трябва да съдържа следното: Актуалност на темата; обект и предмет на изследване; цели и задачи; изследователска теза, която ще се защитава; използвани методи на проучването и разработването на дипломната работа (статистически, аналитични и др.; информационно осигуряване – обем 2-3 страници

**I част – Теоретико-методически аспекти на изследвания проблем**

В първа част на дипломната работа трябва да бъдат изяснени въпросите по темата на разработката от теоретичен и методически характер. Основни теоретични концепции (определения на ключови понятия, теории, модели и др.), методики със съответната последователност на етапите на тяхното прилагане.

(структурата в точки и подточки е според вижданията на автора на дипломната работа, а задължително условие е цитиране на използваните литературни източници под линия, по място на използване в текста) – обем 20-25 страници

**II част – Практическо изследване на дефинирания предмет на изследване (на примера на конкретна фирма или сектор от икономиката) – емпирични данни.**

Структурата на практическото изследване до голяма степен трябва да следва обхванатите въпроси от теоретичен и методически характер. Практическото изследване трябва да бъде направено на примера на реален икономически субект (фирма или цял сектор). В нея трябва да са обхванати следните аспекти: описание на фирмата (или сектора), предмет на дейност, продукция, структура (организационна и производствена), основни резултати от изследването (представени графично и/или таблично) и анализ на тези резултати. Необходимо е да се посочи и опише и методическия инструментариум, който е използван за провеждане на практическото изследване (напр. наблюдение, анкетни карти, интервюта и др.). – обем 25-30 страници.

**Заключение**

Обобщения, изводи и препоръки от направеното практическо и теоретико-методическо проучване – обем 2-3 стр.

**Използвана литература**

Минимум 10 литературни източници, от които поне 5-6 книги, учебници, статии в списания и др. печатни издания, по темата на дипломната работа.

Начин на посочване на използваната литература:

Георгиев, Ив., и колектив, Икономика на предприятието, УИ „Стопанство”, С., 2008, стр. 234 (Ако авторите на цитираното произведение са повече от 3-ма се посочва само водещият автор и колектив)

или

Георгиев, Ив., Цв. Цветков, Д. Благоев, Мениджмънт на фирмените иновации и инвестиции, Издателски комплекс УНСС, С., 2013, стр. 12-14 (Ако съ/авторите са 1, 2 или 3-ма).

**Приложения**

Дипломната работа може да съдържа и приложения – всичко, което е използвано за разработването й, като информационна база данни – отчети, баланси, ОПР, анкетни карти и др. Тези приложения са извън препоръчителния обем на разработената дипломна работа, но са подвързани в едно тяло.

В изложението на дипломната работа:

* е добре да бъдат включени данни от предходно реализирани емпирични проучвания свързани директно или индиректно с темата на дипломната работа, представени графично и анализирани.
* разглеждат се само въпроси пряко свързани с темата на дипломната работа.
* прецизиране и посочване, там където е възможно, на значението на чуждия опит за българските предприятия и институции.
* да има логическа последователност в подреждането на въпросите по темата.
* да се избягва механичното “съшиване” на текста от различни източници без логичен преход от една към друга точка и без собствен стил и мнение.
* задължително е цитиране под линия на литературните източници, от които са взети съответните определения на понятия, класификации, методически схеми, числа и др.

**Технически изисквания**

Обемът на дипломната работа е добре да бъде м/у 50-65 стр. балансирано разпределени между двете и основни части I и II.

Шрифт Times New Roman, size 12, 1,5 междуредие, стандартни маржини на страницата (2.5/2.5).

Добре е да помислите за евентуална структура в точки и подточки по темата на дипломната работа в съответствие с горните указания и потенциални литературни източници, които ще използвате за нейното разработване.